เตือนประชาชนในพื้นที่กรุงเทพมหานคร ปริมณฑล ภาคตะวันออก ภาคใต้ ระวังอันตรายจากฝนตกหนัก ฝนที่ตกสะสมในระยะนี้
กรมอุตุนิยมวิทยา พยากรณ์อากาศ 24 ชั่วโมงข้างหน้าว่า บริเวณความกดอากาศสูง หรือมวลอากาศเย็น จากประเทศจีนแผ่ลงมาปกคลุมบริเวณภาคเหนือตอนบน ภาคตะวันออกเฉียงเหนือตอนบนและทะเลจีนใต้ ทำให้ภาคเหนือและภาคตะวันออกเฉียงเหนือมีฝนลดลง โดยมีฝนร้อยละ 40 ของพื้นที่ ขณะที่ลมตะวันออกเฉียงใต้ พัดนำความชื้นเข้าปกคลุมภาคกลาง รวมทั้งกรุงเทพมหานครและปริมณฑล ภาคตะวันออก ภาคใต้และอ่าวไทย ทำให้บริเวณดังกล่าวยังคงมีฝนตกหนักบางแห่ง  โดยมีฝนร้อยละ 70 ของพื้นที่ ขอให้ประชาชนระวังอันตรายจากฝนตกหนักและฝนที่ตกสะสมซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดชันเขาใกล้ทางน้ำไหลผ่านและพื้นที่ลุ่มในระยะนี้ไว้ด้วย